Les Indes galantes
Les Indes galantes er en opéra-ballet bestående af en prolog og fire entrées (akter) af Jean-Philippe Rameau med libretto af Louis Fuzelier (1672-1752). Ved uropførelsen i Paris i 1735 bestod operaen kun af prologen og to entrées: Le Turc généreux ('Den ædelmodige tyrker') og Les Incas du Pérou ('Inkaerne i Peru'). Ved den tredje opførelse af værket tilføjede komponisten yderligere en entrée, Les fleurs ('Blomsterne'), og fuldendte i 1736 værket med en fjerde entrée, Les sauvages ('De vilde').
Operaens tema, som anslås allegorisk i prologen, er forskellige aspekter af kærligheden i fjerne, eksotiske lande. Handlingen foregår i henholdsvis Tyrkiet, Peru, Persien og Nordamerika, men ikke i Indien, som titlen antyder. Det skyldes, at "Indien" på Rameaus tid ofte blev brugt som fællesbetegnelse for alle eksotiske lande.